Allerede nu er kandidaterne til jobbet som biskop begyndt at melde sig på banen, efter  Henning Toft Bro har offentliggjort, at han går på pension efter 36 år som præst i Folkekirken og efter at have været biskop over Aalborg Stift siden 2010. Sognepræst ved Budolfi Kirke, Hanne Dahl, er klar til bispeembedet: - Jeg stiller op til bispevalget, fordi jeg vil udvikle fremtidens folkekirke sammen med menighedsråd og andre lokale aktører. Der er en udfordring i at bevare kirken som en livskraftig medspiller i både de små lokalsamfund og større byer. Den skal sætte rammerne om vores liv både inden for og uden for kirkerummet. Kirken skal også indgå i det øvrige folkelige liv, fordi kirkelig dannelse er væsentlig. Derved får den enkelte et sprog at tolke tilværelsen med og det udgør i bredere forstand grundlaget for fremtidens folkekirke, siger hun. Hanne Dahl er født i Aalborg og døbt i Klosterkirken. Hun har tidligere været medlem af Europaparlamentet, da hun kommer fra en international baggrund med skolegang i blandt andet Fjernøsten. - Bag Hanne Dahl står en stærk arbejdsgruppe med repræsentanter fra Stiftsråd, Provstiudvalg og menighedsråd, lyder det i en pressemeddelelse. Henning Toft Bro vil hellige sig familien Datoen for, hvornår nuværende biskop Henning Toft Bro fratræder ligger endnu ikke fast. Han har dog meldt ud, at det vil blive "senere på året". Planerne for den ekstra fritid, han dermed vil få, har han klar i skuffen: - Jeg skal have mere tid til min kone, mine børn og mine fem børnebørn. Og så har jeg nogle sange, salme og viser liggende i skuffen – jeg har skrevet sange i over 40 år - og dem håber jeg på, jeg kan tage op pudse lidt af. Og så håber jeg på, jeg kan få inspiration og tid til at skrive nye sange, salme og viser, fortæller han. Det kræver et officielt bispevalg, før en ny biskop kan tage over efter Henning Toft Bro.

Opsummering:
Kandidaten til bispeembedet i Aalborg Stift vil arbejde med at "bevare kirken som en livskraftig medspiller i både de små lokalsamfund og større byer", skriver hun.